題大蘇凈居寺
作者：張耒
朝代：宋

paragraphs: 平生愛山如好德，未嘗一飯忘泉石。
大蘇山下松栢林，路盡重門照金碧。
思公得道神所相，指示巖幽駐瓶錫。
天台妙教源欲啟，來此一酌曹溪滴。
兩公道場守龍象，兵火暫晦終輝赫。
撞鐘伐鼓食千指，皆二大士之餘力。
縈紆石磴造山頂，上有玉人方燕寂。
北軒三伏飛冰雪，一日掠盡淮山色。
東遊塵土我實倦，道過化城聊暫息。
青鞋布襪舊家風，此身終效名山役。